Kattebak-moord: Saak uitgestel oor 2 se adresseWouter Beyneveldt (links) en André Oosthuizen in die Cullinan-landdroshof (30 Mei 2018). Foto: Phillip Bruwer Wouter Beyneveldt (31) en André Oosthuizen (21) sal nog ŉ week agter tralies moet deurbring voordat hul formele borgtogaansoek kan begin. Beyneveldt en Oosthuizen het Woensdag weer vlugtig in die Cullinan-landdroshof, oos van Pretoria, verskyn in verband met die moord op ŉ man wie se liggaam op 20 Mei in die kattebak van ŉ motor gevind is. Hulle staan tereg op aanklagte van moord op Craig Stephens (53), diefstal en dwarsboming van die gereg. Hoewel die Sinoville-polisie die moordsaak ondersoek, word die saak in die Cullinan-landdroshof aangehoor aangesien dit nader aan die moordtoneel in Kameeldrift is. Beyneveldt en Oosthuizen, albei oorspronklik inwoners van Kameeldrift, het verlede Dinsdag hul eerste verskyning in die hof gemaak waar hulle om regshulp aansoek gedoen het. Hul formele borgtogaansoek sou na verwagting Woensdag aangehoor word, maar moes uitgestel word aangesien hulle hul adresse wil verander, sou hul borgtogaansoek suksesvol wees. Landdros Muso Chauke het die saak tot volgende week uitgestel sodat die ondersoekbeampte dié adresse kan bevestig. Maroela Media het vroeër berig beamptes van die Tshwane-metropolisie het verlede Sondagoggend dié gru-ontdekking in ŉ kattebak van ŉ luierende motor gedoen. Wouter Beyneveldt (links) en André Oosthuizen in die Cullinan-landdroshof. Die dame in wit agter die beskuldigdes, is Beyneveldt se ma (30 Mei 2018). Foto: Phillip Bruwer Die voorval het omstreeks 08:00 in Montanapark, in die noorde van Pretoria, plaasgevind toe ŉ wit Jetta, Stephens sŉ, ŉ padteken getref en in die middel van die pad op ŉ verkeerseiland te staan gekom het. Dié ongeluk het op die hoek van Sefako Makgatho-rylaan en Calliandra-straat plaasgevind. “Lede van die publiek het nader gegaan. Die motor het nog geluier, maar die bestuurder was nêrens te vinde nie. Hulle het toe die metropolisie ontbied en die motor is deur metrobeamptes deursoek – dit is toe dat hulle die man se liggaam in die kattebak van sy motor aangetref het,” het ao. Johan van Dyk, woordvoerder van die Sinoville-polisie, destyds gesê. Van Dyk het bevestig dat die slagoffer se hande vasgebind was en dat hy vol bloed was. Die moord is glo in Kameeldrift gepleeg waarna die liggaam verwyder is. Beyneveldt en Oosthuizen is deur verdere ondersoek kort ná die voorval opgespoor en in hegtenis geneem. Volgens die klagstaat is Stephens vermoedelik verwurg of dood weens aanranding. Beyneveldt se ma en ander familielede was Woensdag in die hof teenwoordig. Sy wou geen kommentaar op vrae van die media lewer nie.